b'\n_START_ARTICLE_\nKaukasisk n\xc3\xa6ldetr\xc3\xa6\n_START_SECTION_\nKendetegn\n_START_PARAGRAPH_\nKaukasisk n\xc3\xa6ldetr\xc3\xa6 (Celtis caucasica) er en stor, l\xc3\xb8vf\xc3\xa6ldende busk eller et tr\xc3\xa6 med en bred og uregelm\xc3\xa6ssig krone. Skuddene er tynde og zig-zag formede. Barken er f\xc3\xb8rst lysegr\xc3\xb8n og beh\xc3\xa5ret, men senere bliver den f\xc3\xb8rst gr\xc3\xa5brun og mere tyndt beh\xc3\xa5ret. Efterh\xc3\xa5nden bliver barken lysegr\xc3\xa5 og h\xc3\xa5rl\xc3\xb8s, og gamle grene og stammen kan f\xc3\xa5 en lysegr\xc3\xa5 og svagt opspr\xc3\xa6kkende bark. Knopperne er spredt stillede, sm\xc3\xa5 og let fladtrykte. Bladene er ovale og hele med tandet rand. Oversiden er gr\xc3\xa6sgr\xc3\xb8n og h\xc3\xa5rl\xc3\xb8s med lyse, fors\xc3\xa6nkede bladribber, mens undersiden er lyst gr\xc3\xa5gr\xc3\xb8n med  fin beh\xc3\xa5ring.  H\xc3\xb8stfarven er gul. Blomstringen foreg\xc3\xa5r i april-maj, hvor man finder blomsterne siddende enkeltvis eller f\xc3\xa5 sammen p\xc3\xa5 lange stilke fra bladhj\xc3\xb8rnerne. De enkelte blomster er regelm\xc3\xa6ssige og 5-tallige med lysegr\xc3\xb8nne kronblade. Frugterne er n\xc3\xa6sten kuglerunde stenfrugter med r\xc3\xb8dbrunt skin og let rynket kerne. Frugtk\xc3\xb8det er s\xc3\xb8dt og velsmagende._NEWLINE_Rodsystemet best\xc3\xa5r af tykke hovedr\xc3\xb8dder med et svagt forgrenet s\xc3\xa6t af tynde sider\xc3\xb8dder. Planten er giftig._NEWLINE_Kaukasisk n\xc3\xa6ldetr\xc3\xa6 n\xc3\xa5r en h\xc3\xb8jde p\xc3\xa5 15 m og en kronebredde p\xc3\xa5 ca. 10 m.\n_START_SECTION_\nHjemsted\n_START_PARAGRAPH_\nKaukasisk n\xc3\xa6ldetr\xc3\xa6 h\xc3\xb8rer hjemme i skove, krat og p\xc3\xa5 stenskred samt langs floder og mindre vandl\xc3\xb8b i  Kaukasus, Irak, Iran, Afghanistan, Centralasien, Pakistan, Kashmir og Nepal. Vulkanen Damavand ligger i den centrale del af Alborzbjergene. P\xc3\xa5 dens skr\xc3\xa5ninger findes en r\xc3\xa6kke plantezoner (subalpin, alpin og nival). I 2.450 m h\xc3\xb8jde er gennemsnitstemperaturen 9\xc2\xb0C. (svingende mellem et augusttal p\xc3\xa5 24,2\xc2\xb0C og et januartal p\xc3\xa5 -4\xc2\xb0C). De nordvendte skr\xc3\xa5ninger er p\xc3\xa5virket af kold polarluft, men en mildnende indflydelse med fugtig luft fra det Kaspiske hav. Her vokser arten sammen med bl.a. Aegilops triuncialis (en art af gede\xc3\xb8je), almindelig brunelle, almindelig guldstjerne, almindelig katost, almindelig kattehale, almindelig k\xc3\xa6llingetand, Anemone biflora (en art af anemone), bibernelle, bjergrug, bjergstenfr\xc3\xb8, broget salvie,  Cotoneaster nummularioides (en art af dv\xc3\xa6rgmispel), Dianthus libanotis (en art af nellike), Eremurus spectabilis (en art af steppelys), farveg\xc3\xa5seurt, filtet sol\xc3\xb8je, giftig kronvikke, gr\xc3\xa6sk ene,  gul reseda, gul snerre, havemalurt, hunderose, kaspisk tamarisk, lamme\xc3\xb8re, Lonicera iberica (en art af gedeblad), lucerne, markstenkl\xc3\xb8ver, matrem, Matthiola farinosa (en art af levk\xc3\xb8j), mosebunke, sol\xc3\xb8jealant, Prunus pseudoprostrata (en art af kirseb\xc3\xa6r), sommeradonis, strandkrageklo, s\xc3\xb8lvpotentil, tofarvet krokus, toraklet ledris, Trisetum rigidum (en art af guldhavre), Tulipa montana (en art af tulipan), Valeriana sisymbriifolia (en art af baldrian), \xc3\xa6delkortl\xc3\xa6be og \xc3\xa6gyptisk pil.'